L'article 109 de la Llei 12/2009, de 10 de juliol, d'educació, estableix determinades previsions per a la formació inicial del professorat.
El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, ha permès establir els requisits per a la verificació dels títols oficials de grau o de màster que habiliten per a l'exercici de professions regulades.
En el Reial decret 1834/2008, de 8 de novembre, es defineixen les condicions de formació per a l'exercici de la docència a l'educació secundària obligatòria, el batxillerat, la formació professional i els ensenyaments de règim especial i s'estableixen les especialitats dels cossos docents d'ensenyament secundari.
El Reial decret 1707/2011, de 18 de novembre, regula les pràctiques acadèmiques externes dels estudiants universitaris.
A l'apartat 5 dels annexos de les ordres ECI/3854/2007, ECI/3857/2007, ECI/ 3858/2007, de 27 de desembre (aquesta modificada per l'Ordre EDU/3498/2011, de 16 de desembre), dels ensenyaments dels graus de mestre d'educació infantil i d'educació primària i de màster de professorat d'educació secundària obligatòria i batxillerat, formació professional i d'ensenyaments de règim especial, s'estableixen els objectius de les pràctiques, que es realitzaran en els centres seleccionats com a centres de formació en pràctiques del grau de mestre i del màster de professorat mitjançant conveni entre l'administració educativa i les universitats.
Així mateix, estableixen que els mestres i professors que exerceixin la tutoria dels alumnes en pràctiques en aquests centres han de ser reconeguts com a tutors de pràctiques.
El Departament d'Ensenyament considera fonamental que els futurs mestres i professors realitzin les pràctiques en centres educatius sostinguts amb fons públics, de manera que es materialitzi la col·laboració en la formació inicial del professorat de Catalunya sota el principi de coresponsabilitat.
L'organització de les pràctiques en centres educatius ha de permetre la simultaneïtat entre la teoria i la pràctica, i ha de facilitar l'acompanyament professional tant des de la universitat, com des del centre educatiu.
La col·laboració entre ambdues institucions ha de possibilitar que els alumnes de grau i de màster adquireixin les competències personals i professionals necessàries per a l'exercici de la docència, la qual cosa implica, entre altres elements, la formació en didàctiques, en acció tutorial i en organització i gestió d'un centre educatiu.
Les pràctiques es realitzaran en el marc de convenis de col·laboració entre el Departament d'Ensenyament i les universitats per una durada de quatre anys amb possibilitat de renovació.
La col·laboració entre els centres educatius i la universitat ha de facilitar la participació en projectes comuns.
El sistema educatiu de Catalunya disposa de centres educatius amb reconegudes bones pràctiques i amb capacitat per esdevenir centres formadors.
Per això el Departament d'Ensenyament vol impulsar la participació dels centres educatius sostinguts amb fons públics com a col·laboradors en la formació inicial del professorat.
Per tot això, d'acord amb les competències que em confereix la normativa vigent,
1.1 S'aproven les bases i la convocatòria per al període 2013-2017, per a la selecció i acreditació de centres educatius sostinguts amb fons públics com a centres formadors d'estudiants en pràctiques dels graus de mestre d'educació infantil i d'educació primària, de màster de professorat d'educació secundària obligatòria i batxillerat, de formació professional, d'ensenyaments de règim especial i dels cursos de formació equivalents als efectes de docència.
1.2 S'estableixen els criteris per al desenvolupament i l'avaluació de les pràctiques així com per a la certificació i el reconeixement de les persones coordinadores i de les persones tutores de pràctiques dels centres formadors.
2.1 Hi poden participar els centres educatius sostinguts amb fons públics que imparteixen ensenyaments d'educació infantil, primària, secundària obligatòria, batxillerat, formació professional, ensenyaments de règim especial i/o formació de persones adultes.
2.2 Per participar els centres han de tenir l'aprovació del consell escolar a proposta de la direcció del centre i escoltat el claustre de professorat.
2.3 Els centres han de presentar la sol·licitud de participació en aquesta convocatòria, segons el model de l'annex 1, signada pel director/a, en el cas dels centres públics, o pel titular, en el cas dels centres privats concertats.
Aquesta sol·licitud, juntament amb la documentació que estableix aquesta Ordre, s'adreçarà als serveis territorials del Departament d'Ensenyament o al Consorci d'Educació de Barcelona en el període d'un mes a partir de l'endemà de la publicació d'aquesta Ordre en el Diari Oficial de la Generalitat de Catalunya.
2.4 Els centres seleccionats com a centres formadors, a partir de l'Ordre EDU/122/2009, d'11 de març, han de participar en aquesta convocatòria per tal de mantenir la seva condició de centre formador, i presentar la sol·licitud el mes de maig de 2013.
2.5 Els centres que vulguin incorporar-se com a nous centres formadors també hauran de presentar sol·licitud per a la seva selecció com a centres formadors en el mes de maig dels anys 2013, 2014, 2015 i 2016.
Així mateix, durant aquests mateixos períodes els centres podran renunciar a la seva condició de centre formador davant el seu servei territorial.
Selecció i acreditació de centres formadors d'estudiants en pràctiques
3.1 A cada servei territorial es constituirà una comissió territorial designada i presidida pel director/a dels serveis territorials, o persona en qui delegui, i formada per:
a) L'inspector/a en cap (o persona en qui delegui).
b) Un representant dels directors de centres públics.
c) Un representant dels titulars dels centres privats concertats.
d) Un representant de les universitats designat a proposta del Consell Interuniversitari.
e) El secretari dels serveis territorials, que actuarà com a secretari de la comissió.
La comissió comptarà amb l'assistència tècnica d'una persona designada per la direcció dels serveis territorials que actuarà com a referent territorial de les pràctiques en centres educatius.
En cas que la comissió hagi de resoldre alguna incidència, comptarà amb l'informe complementari de la inspecció.
A la ciutat de Barcelona és competència del Consorci d'Educació de Barcelona la presidència, la secretaria i l'organització del treball de la comissió territorial de centres formadors.
Són funcions de la comissió territorial les següents:
Estudiar i valorar les sol·licituds que presenten els centres educatius tenint en compte els requisits i aspectes que es detallen en aquesta Ordre per tal de procedir a la seva selecció com a centre formador.
Decidir l'acreditació o no-acreditació dels centres formadors valorant al final de cada curs acadèmic les seves actuacions respecte del pla de treball, a partir dels informes d'avaluació que fan els centres i les universitats.
Comprovar cada curs que els centres formadors ofereixen places de pràctiques.
Si no fos així perdran la seva acreditació com a centre formador.
Valorar, al final de cada curs acadèmic, el coordinador i els tutors dels centres formadors, a partir dels informes d'avaluació dels centres i de les universitats per tal de reconèixer la tasca realitzada de cada docent implicat en les pràctiques.
Comprovar, al final de cada curs acadèmic, la coordinació i les tutories de les universitats en relació amb les pràctiques a partir dels informes d'avaluació dels centres i de les universitats per tal d'informar les universitats sobre possibles incidències.
Elaborar al final de cada curs l'acta corresponent amb la relació de centres que s'acrediten i la relació de coordinadors i tutors valorats positivament i trametre aquesta acta a la Direcció General del Departament d'Ensenyament amb competències en matèria de formació inicial.
3.2 El Departament d'Ensenyament farà pública la relació de centres formadors, així com de les possibles baixes, al Diari Oficial de la Generalitat de Catalunya i procedirà a incorporar la certificació corresponent com a coordinadors i tutors de pràctiques en l'expedient personal de cadascun dels docents valorats positivament.
Desenvolupament de les pràctiques
4.1 Les pràctiques s'han de realitzar en el marc de convenis de col·laboració subscrits entre l'Administració de la Generalitat de Catalunya, mitjançant el Departament d'Ensenyament i les universitats.
Per tal d'optimitzar la gestió de les pràctiques, vetllar pel bon funcionament del procés i els bons resultats, es realitzaran reunions de coordinació entre els responsables de pràctiques de les universitats i del Departament d'Ensenyament.
4.2 Els centres han de manifestar i concretar la seva oferta de pràctiques a través de l'aplicació informàtica de gestió de les pràctiques del Departament d'Ensenyament.
Les universitats, a través de la mateixa aplicació informàtica, han d'efectuar la distribució dels estudiants en pràctiques en funció de les seves necessitats.
Cada servei territorial i el Consorci d'Educació de Barcelona designarà una persona que serà el referent territorial de les pràctiques i que vetllarà per l'adequada coordinació de les pràctiques entre els centres formadors i la demanda de les universitats.
4.3 El centre formador i la universitat acordaran el pla de treball de les pràctiques, que ha d'incloure: el contingut i objectius en relació amb les competències docents, la innovació i la recerca educativa; els aspectes organitzatius; els mecanismes de seguiment i d'avaluació.
4.4 Els centres disposen d'orientacions per elaborar el pla de treball i altres documents en relació amb les pràctiques i la seva avaluació al web del Departament d'Ensenyament i a l'aplicació informàtica de gestió de les pràctiques del Departament d'Ensenyament.
Coordinadors i tutors de pràctiques
5.1 El director del centre formador ha d'assignar la coordinació de les pràctiques preferentment a un membre de l'equip directiu o a un tutor de pràctiques, especialment en el cas que al centre només hi hagi un tutor.
Corresponen a la coordinació les funcions següents:
Vetllar per la relació del centre amb la universitat per gestionar els aspectes organitzatius de les pràctiques.
Planificar i presentar al director la proposta d'oferta de pràctiques amb la relació de tutors que ho sol·licitin.
Gestionar el procés de les pràctiques del centre a través de l'aplicació informàtica del Departament d'Ensenyament garantint la seva actualització.
Coordinar la tasca dels tutors del centre.
Acollir als estudiants en pràctiques.
Planificar amb els cicles, departaments, equips docents i comissions del centre, el procés de formació dels estudiants en pràctiques.
Vetllar perquè les pràctiques s'integrin amb normalitat en la vida del centre formador.
5.2 El director del centre formador ha d'assignar la tutoria de les pràctiques de cada estudiant entre el personal docent que ho sol·liciti i considerant els requisits següents:
Presentar sol·licitud escrita al director/a del centre, o persona titular en el cas de centres concertats, assumint el compromís de desenvolupar les tasques establertes en aquesta Ordre.
Pertànyer a algun dels cossos de la funció docent i en cas de centres concertats disposar de contracte indefinit.
Disposar d'un mínim de cinc anys d'experiència docent.
Haver coordinat i/o participat en projectes del centre (cal indicar quins i les dates en què es van dur a terme).
Haver participat en accions de formació del professorat com a formador/a (cal aportar la certificació corresponent).
Disposar d'una especialitat docent adequada al perfil de les pràctiques que realitzarà l'estudiant.
Cada tutor podrà tutoritzar simultàniament un nombre d'estudiants no superior a 3.
La tutorització implica les següents funcions orientades a assolir els objectius del pla de treball i l'adquisició de les competències docents:
Acomodar el pla de treball de les pràctiques del centre amb el projecte formatiu de l'estudiant, coordinant-se amb el tutor de la universitat.
Oferir un model docent de referència.
Guiar els estudiants per desenvolupar i implementar amb èxit el seu pla de treball.
Supervisar i fer observacions de les actuacions dels estudiants i compartir reflexions sobre la pràctica docent.
Afavorir l'aportació de propostes dels estudiants de pràctiques i estudiar la seva viabilitat.
Afavorir la participació dels estudiants en la vida del centre.
Reflexionar i guiar l'aplicació de les programacions d'aula per part de l'estudiant.
Col·laborar en l'avaluació dels estudiants universitaris.
Garantir una bona acollida i un bon acompanyament de l'estudiant en pràctiques i resoldre possibles incidències.
Avaluació dels estudiants universitaris en pràctiques
L'avaluació de les pràctiques dels estudiants dels graus de mestre i del màster del professorat correspon al tutor universitari tenint en compte l'avaluació del tutor del centre formador.
Avaluació del pla de treball de les pràctiques en el centre
El pla de treball de pràctiques ha de ser avaluat anualment per part dels tutors universitaris i pel coordinador de pràctiques i la direcció del centre a partir dels indicadors especificats en el mateix pla de treball.
Com a resultat d'aquesta avaluació els centres i les universitats emetran el corresponent informe d'avaluació que es trametrà a la comissió territorial corresponent.
Certificació i reconeixements dels tutors i coordinadors dels centres formadors
El Departament d'Ensenyament certificarà cada curs la tasca avaluada positivament dels tutors i dels coordinadors de pràctiques dels estudiants en període de formació inicial.
El certificat inclourà el nombre d'estudiants tutoritzats i el títol de cada pràctica amb les hores presencials de l'estudiant al centre.
En el cas dels coordinadors, el certificat inclourà el nombre de tutors del centre i les universitats que han participat en les pràctiques.
La certificació es computarà com a mèrit professional en els concursos i les convocatòries del Departament d'Ensenyament i en la carrera professional d'aquests docents.
Contra aquesta Ordre, que posa fi a la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, també poden interposar, potestativament, recurs de reposició, previ al recurs contenciós administratiu, davant la consellera d'Ensenyament en el termini d'un mes a comptar de l'endemà de la seva publicació al DOGC, segons el que disposen l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En/Na (nom i cognoms), amb DNI (núm.), com a director/a del centre (nom), codi (núm.), ubicat a (adreça del centre),
Sol·licita: Que el centre que dirigeix sigui admès en la convocatòria per a selecció de centres formadors d'estudiants en pràctiques.
En/Na (nom i cognoms), amb DNI (núm.), com a titular del centre (nom), codi (núm.), ubicat a (adreça del centre),
Sol·licita: Que el centre del qual és titular sigui admès en la convocatòria per a la selecció de centres formadors d'estudiants en pràctiques.
Criteris per a la selecció dels centres formadors:
Evolució positiva de resultats de l'alumnat en les proves diagnòstiques i d'avaluació externa realitzades en el centre educatiu en cursos anteriors
Participació en convocatòries o iniciatives del Departament d'Ensenyament o universitats en els darrers cursos acadèmics:
2.1 Disposar d'un pla per a la millora de la qualitat dels centres educatius o projectes de qualitat i millora contínua.
2.2 Participació en programes o projectes de formació i/o d'innovació educativa.
Especifiqueu-ne la temàtica o temàtiques.
2.3 Participació en la Xarxa de competències bàsiques.
2.4 Haver estat centre de pràctiques amb avaluació positiva.
Altres elements que s'al·leguen.